IS JY DEEL VAN 'N ONGESONDE GEMEENTE? - www.bybelkennis.co.za
Pray for revival? Yes, go on, but do not try to create it, do not attempt to produce it; it is only given by Christ himself. The last church to be visited by a revival is the church trying to make it. – Dr Martyn Lloyd-Jones
Daar is nie so iets soos 'n volmaakte gemeente nie. Daar sal nooit 'n volmaakte gemeente wees nie, want die mense in die gemeente is nie volmaak nie. Al wat volmaak in die gemeente is, is die boodskap en suiwerheid van die evangelie. Daar is wel gesonde en ongesonde gemeentes. Daar is vyf tekens wat daarop mag dui dat jy deel van 'n ongesonde gemeente is.
Die leierskap het geen duidelike visie nie
Waar die wil van die Here nie bekend gemaak word nie, verwilder die volk (Spreuke 29:18). [Die Engelse vertaling is:Where there is no vision, the people perish.] 'n Gemeente wie se leierskap geen visie geformuleer of verduidelik het wat sê: "Dit is wie ons is; dit is waarheen ons op pad is; dit is hoe ons daar gaan uitkom," nie, is 'n ongesonde gemeente. Hoe kan 'n gemeente, of enige organisasie funksioneer sonder 'n visie? Jesus het sy visie gestel van hoe die kerk moet lyk, maar ook die rol en doel van die kerk. Daar is gemeentes sonder 'n visie en die Spreukeskrywer is 100% reg – the people perish. As jy nie weet wat die visie vir jou gemeente is nie, is jy waarskynlik in 'n ongesonde gemeente. Maar, as jou gemeente 'n visiestelling het en jy sien nie dat dit uitgevoer word in die gemeente se organisasiestruktuur, programme of bedienings nie, is jy in 'n ongesonde gemeente.
Die leierskap mag nie uitgedaag word nie
As jy in 'n gemeente is waar die leierskap nie bevraagteken of uitgedaag kan word nie, hardloop. Kerkleiers is daar om die visie te bepaal en die gemeente te lei in die rigting waarin God hulle lei. Hulle is nie/mag nie diktators wees nie. Lidmate moet nooit bang wees om 'n vraag te vra nie of van die leierskap te verskil en die rigting waarin hulle die gemeente lei, te bevraagteken nie. Natuurlik verdien die leiers 'n mate van respek – ook as jy hulle bevraagteken. Die sleutel is eenvoudig: wees bekommerd, maar moenie konfronteer nie. Jy moet sonder vrees vrae kan vra oor die rigting waarin die gemeente beweeg.
Jy is gemaklik en nog nooit oortuig nie
Dit is baie gevaarlik as die gemeente se prediking en onderrig altyd net blydskap, blydskap is – nooit boodskappe wat mense oortuig en uitdaag nie. Die gemeente is nie daar om jou binneste warm te laat voel nie; die gemeente is daar om jou deur die woord van God te oortuig om jou lewenswyse reg te stel. As die gemeente se onderrig nie gebalanseerd is nie, word jou geestelike groei afgestomp. Soos met 'n fisiese siekte gaan die geestelike genesingsproses meesal met pyn gepaard. In die gemeente is die genesingsproses nie altyd maklik en pynloos nie – daar is pyn by betrokke. Daar is en moet tye wees wat jy gebroke is – oortuig is van jou sonde.
Lidmate is tevrede om net bankverwarmers te wees
Wat is 'n bankverwarmer? Dit is iemand wat nie by die gemeente betrokke raak nie; hulle woon Sondae die eredienste by en is tevrede om net dit te doen. In 'n gesonde gemeente is mense opgewonde om hulle gawes te gebruik om die gemeente en die liggaam van Christus op te bou. Dikwels stel mense hulle net beskikbaar as die leraar hulle skuldig laat voel. As jy deel van 'n gesonde gemeente is, behoort skuldgevoelens nooit 'n rol te speel om lidmate betrokke te kry nie. Hulle wil dien … nie omdat hulle skuldig voel nie, maar omdat dit hulle begeerte is.
Uitreik word nooit verkondig of beplan nie
'n Gemeente wat nooit van uitreike preek of uitreike beplan nie, is 'n ongesonde gemeente. As 'n gemeente geen behoefte het of begeerte voel om die mense buite die vier mure van die kerkgebou te help nie, as hulle niks doen om by die gemeenskap om hulle betrokke te raak nie, is daar 'n groot probleem. Om Sondae eredienste by te woon, is nie kerk nie – dit is 'n byeenkoms. Die werk wat in die gemeenskap gedoen word om God se liefde vir ander te wys, is kerk Dit is maklik om kerk te praat; die is moeilik om kerk te wees. As jou gemeente nooit oor uitreike praat nie, is dit 'n ongesonde gemeente. Ware kerk gaan oor dienslewering gewoonlik buite die kerkmure.